বিবেকানন্দ রোড উড়ালপুল দুর্ঘটনার সত্য উদ্‌ঘাটনে অভিযুক্তদের নিজেই জেরা করলেন কলকাতার পুলিশ কমিশনার রাজীব কুমার। ওই ঘটনায় ধৃত উড়ালপুল নির্মাণকারী সংস্থা আইভিআরসিএলের সিনিয়র এজিএম মল্লিকার্জুন এবং দুই ইঞ্জিনিয়ার বিদ্যুৎ মান্না, শ্যামল মান্নাকে মঙ্গলবার বিকেলে লালবাজারের কনফারেন্স রুমে জেরা করেন তিনি।
লালবাজারের অভি়জ্ঞ অফিসারদের মতে, সাধারণত কোনও মামলার অভিযুক্তদের গোয়েন্দা বিভাগের অফিসারেরাই জেরা করে থাকেন। গোয়েন্দা প্রধানের কাছ থেকে বিষয়টি জেনে নেন পুলিশ কমিশনার। সাম্প্রতিককালের মধ্যে আমরি হাসপাতালে অগ্নিকাণ্ডের ঘটনায় গ্রেফতার হওয়া সংস্থার কর্ণধারদের তৎকালীন পুলিশ কমিশনার নিজে জেরা করেছিলেন। 
লালবাজার সূত্রের খবর, জেরায় বিদ্যুৎ জানান, দুর্ঘটনার আগের রাতে ঢালাইয়ের সময় তিনি ছিলেন। শ্যামল জেরায় জানান, ভেঙে পড়া পিলারটির নাটবল্টু কেটে যাওয়ার বিষয়টি তিনি সংস্থার কর্তাদের জানিয়েছিলেন। দুর্ঘটনার সময় তিনি ঘটনাস্থলে উপস্থিত ছিলেন। অন্যদিকে, কেএমডিএ’র এক টেকনিক্যাল অ্যাসিস্ট্যান্টকেও গোয়েন্দারা এদিন জেরা করেন। জেরায় ওই টেকনিক্যাল অ্যাসিস্ট্যান্ট জানিয়েছেন, ঘটনার দিন বেলা ১১টা নাগাদ তিনি যান। আগের রাতের ঢালাইয়ে জল দেওয়া-সহ অন্য কাজ ঠিক মতো হয়েছে কি না, সে বিষয়ে খোঁজ নেন। পৌঁছনোর আগেই নাটবল্টু ঝালাইয়ের কাজ হয়ে গিয়েছিল বলে তিনি দাবি করেন।
 যুগ্ম কমিশনার (অপরাধ দমন) দেবাশিস বড়াল এদিন জানিয়েছেন, উড়ালপুলের কাজের সঙ্গে তৃণমূল নেতা সঞ্জয় বক্সির আত্মীয় রজত বক্সি কতটা জড়িত ছিলেন সে ব্যাপারে আইভিআরসিএলের কাগজপত্র পরীক্ষা করা হচ্ছে। দুর্ঘটনার পরদিন থেকে আইভিআরসিএলের এভিপি তথা কলকাতার প্রধান কর্ণধার রঞ্জিত ভট্টাচার্য হাসপাতালে ভর্তি থাকলেও এদিন তিনি ছাড়া পেয়েছেন। এদিনই কলকাতা হাইকোর্টে উড়ালপুল দুর্ঘটনা নিয়ে দ্বিতীয় একটি জনস্বার্থ মামলা দায়ের হয়েছে। 
রেল বিকাশ নিগম লিমিটেডের (আরভিএনএল) আধিকারিকদের বক্তব্য, উড়ালপুলের বিপজ্জনক অংশ ভাঙার কাজ শুরু করতে আরও দু-একদিন লাগতে পারে। নির্মাণকারী সংস্থার কয়েকজন কর্মী জানান, সোমবার রাতেই বিপজ্জনক স্ল্যাবের নীচে থেকে কিছু অংশ খুলে পড়ে। তখন নীচে বালির বস্তা সাজানোর কাজ করছিলেন কর্মীরা।